Man in hof ná tref-en-trap in Bloem‘n Foto van Jeremy Barnard wat sy ma, Rouve, op Facebook geplaas het. ŉ 42-jarige man verskyn na verwagting later vandag in die landdroshof in Bloemfontein ná ŉ tref-en-trap-ongeluk waarin ŉ jong motorfietsryer van die stad verlede naweek ernstig beseer is. ŉ Motoris het verlede Sondag omstreeks 01:00 teen Jeremy Barnard (20) op sy motorfiets gebots. Barnard het op die hoek van Nelson Mandelarylaan en Parfittlaan oor ŉ groen verkeerslig gery toe die ongeluk plaasgevind het. Die motoris het na bewering nie stilgehou ná die ongeluk nie. Sers. Wendy Nkabi, polisiewoordvoerder, het gesê ondersoekers het die motoris Vrydag in De Aar opgespoor. Hy word aangekla van roekelose en nalatige bestuur en verskyn later vandag in die hof, het Nkabi gesê. Barnard is ná die ongeluk in die Universitas-hospitaal opgeneem. Rouve Barnard, Jeremy se ma, het op Facebook geskryf Jeremy word steeds onder verdowing gehou. Hy sal na verwagting later vandeesweek onder meer ŉ skandering ondergaan en sukkel tans met hoesbuie. Dokters is egter tevrede met sy asemhaling, het sy geskryf. Nóg ŉ jong motorfietsryer, Jason Pieters (22), is verlede naweek ernstig beseer toe ŉ voertuig hom die Saterdagaand van agter getref het waar hy op sy motorfiets by ŉ rooi verkeerslig gewag het. ŉ Video van die voorval is op sosiale media versprei. Pieters is steeds in die Pelonomi-hospitaal, maar herstel baie goed, het sy broer, Ryno, Maandag gesê.